อธิบดีกรมป่าไม้ คาดสามารถควบคุมไฟป่าในพื้นที่อำเภอแม่จัน จังหวัดเชียงราย ไม่ให้ลุกลามได้ทั้งหมดภายใน 2 วัน
อธิบดีกรมป่าไม้ คาดสามารถควบคุมไฟป่าในพื้นที่อำเภอแม่จัน จังหวัดเชียงราย ไม่ให้ลุกลามได้ทั้งหมดภายใน 2 วัน  ในเบื้องต้นการลุกลามของเปลวไฟที่เกิดขึ้นกระทบป่าหลายหมื่นไร่นายอรรถพล เจริญชันษา อธิบดีกรมป่าไม้ กล่าวถึงความคืบหน้าการเร่งปฏิบัติการดับไฟป่าในพื้นที่จังหวัดเชียงราย ว่า ยังไม่สามารถดับไฟได้หลังเกิดไฟไหม้มาตั้งแต่วันที่ 14 เมษายนที่ผ่านมา บริเวณดอยจระเข้ ตำบลป่าตึง อำเภอแม่จัน จังหวัดเชียงราย ในเขตป่าสงวนแห่งชาติป่าดอยนางแล ดอยยาวและดอยพระบาท จนเกิดไฟป่าลุกลามอย่างหนัก ในเบื้องต้นคาดจะสามารถควบคุมความรุนแรงของไฟป่าไม่ให้ลุกลามได้ทั้งหมดภายใน 2 วัน ซึ่งเหลือจุดเกิดไฟป่าเพียงจุดเดียวบริเวณนอกแผนที่ทางด้านทิศเหนือของเขาจระเข้ที่ความสูง 1,025 เมตร โดยเช้าวันนี้ 17 เมษายน 2562 ชุดเสือไฟจะเดินเท้าเข้าดับไฟป่าต่อ เมื่อไฟดับแล้วจะเข้าพื้นที่ตรวจสอบและเก็บรายละเอียดในจุดเกิดเหตุไฟป่าที่เกิดขึ้น เพื่อควบคุมไม่ให้ไฟป่าข้ามแนวกันไฟที่ทำไว้ลุกลามไปไหม้วัด บ้านเรือน และทรัพย์สินของประชาชน แล้วช่วยกันดับไฟให้สนิทไม่ให้ปะทุขึ้นมาอีกครั้ง ถือเป็นการออกปฏิบัติงานดับไฟป่าทั้งภาคพื้นที่ดินเดินเท้าเข้าดับไฟและภาคอากาศยาน ด้วยการใช้เฮลิคอปเตอร์ MI 17 จากกองบิน 41 กรมการบินศูนย์การบินทหารบกและเฮลิคอปเตอร์จากกองการบิน กระทรวงทรัพยากรธรรมชาติและสิ่งแวดล้อม เข้าพื้นที่บินทิ้งน้ำดับไฟบริเวณสันดอยจระเข้และน้ำตกตาดทองที่เป็นจุดที่รุนแรงที่สุด โดยมีศูนย์บัญชาการบริเวณวัดป่าตึงประสานงานดับไฟป่าอย่างเป็นระบบ ทั้งนี้ สาเหตุที่ไฟป่าลุกลามเป็นวงกว้าง มาจากกระแสลมที่เปลี่ยนทิศและพัดพารุนแรง ประกอบกับ เป็นพื้นที่มีความสูงชันและมีเชื้อเพลิงสะสมในพื้นที่จำนวนมาก เพราะไม่ได้เกิดไฟป่ามานานยิ่งทำให้ไฟรุนแรงรวดเร็วกว่าปกติ หลังดับไฟได้จะมีการสำรวจหาสาเหตุที่แท้จริงต่อไป ซึ่งไม่ได้เกิดจากธรรมชาติแน่นอน อธิบดีกรมป่าไม้ กล่าวย้ำว่า จากการประเมินการลุกลามของเปลวไฟที่เกิดขึ้นกระทบป่าหลายหมื่นไร่ ในส่วนความเสียหายของพื้นที่ป่าจากไฟไหม้ต้องมีการสำรวจและประเมินอีกครั้งว่าเสียหายจริงเท่าไหร่ โดยเฉพาะบริเวณป่าดิบแล้งจะเกิดความเสียหายมากที่สุด โดยยังจำเป็นต้องควบคุมการเผาเพื่อหาของป่าและเตรียมพื้นที่เกษตรกรรมภายในประเทศให้มากที่สุด เนื่องจากประเทศเพื่อนบ้าน อย่าง สปป.ลาว เกิดจุดความร้อน (Hotspot) หนาแน่นส่งผลให้จังหวัดเชียงรายมีค่าฝุ่นละอองและหมอกควันเกินค่ามาตรฐานมาก